شیخ‌الاسلام مولانا عبدالحمید، ماں زاهدان ءِ جمعه نماز ءِ دیوان ءَ (۲ تیرماه ۱۴۰۲/ 23 ژوئن 2023) گوشت ئِے که په ایران ءِ استمان ءِ سۆبانی پارءَ هر پاترپے را سگ ایت ءُ ایران ءِ مردمانی دنیا ءُ آخرت ءِ وشبهتی ءُ سۆب ءَ وتی مهمترێن گڑتیَ زانت.
🔹 ایران هما ملکانی لڑ ءَ انت که مزن سسائانی روگ شه آ ملکاں باز انت
په سنی‌آنلاین ءِ سرهال ءَ شیخ الاسلام مولانا عبدالحمید درائێنت: مزن سسا ءُ کاربلد ءُ وانندگانی روگ شه ملک ءَ چیزے انت که مرۆچی ما ءُ لس مردمانی پرێشان کرتگ. ایران ماں دنیا ءَ هما ملکانی لڑ ءَ انت که مزن سسا شه اۆد ءَ باز جی انت.
واجه ءَ وتی هبرانی دێمتر ءَ اے بن‌گپ ءِ سببانی باروا گوشت: اے بن‌گپ بازێن سببے دار ایت که مهمترێں اقتصادی انت. ملک ءِ زر باز بےارزشت بوتگ ءُ همے بےارزشتێن زر هم گیر نه یهت. اقتصادی مشکلاں باز مردمانَ پرێشان کرتگ. بازێنے شه اے کاربلداں که زان انت دگه ملکاں توان انت کار ودی کن انت ءُ دگه استمانانَ آوانی کاربلدی پکار انت همۆدا رو انت. دنیا ءِ ملکانی ٹوهترێن هنتکان مزن سسا انت که په چاگرد ءَ سۆب دار انت، بلێن ارمان که مئے ملک اے هنتکانان هنچا شه دست دنت.
🔹 ملکی سۆبمندیاں نقصان دیستگ/ مئے دل ءَ نه لگ ایت که رۆزیگی مشکلاں جۆڑ بےانت
زاهدان ءِ آدێنگ ءِ امام ءَ گێش کرت: من پێسر ءَ هم باز گوشتگ که ملکی سۆباں نقصان دیستگ. ارمان که آ کساس ءَ که دگه ملک ءُ استماناں وتی ملکی سۆبانی پکر ءَ انت، مئے ملک ءِ کارمستراں نه انت. مئے کارمستراں گێشتر وتی سۆبانی پکر ءَ انت پمێشا ملکی سۆبان نقصان دیستگ ءُ خزانگ هۆرک بوتگ.
واجه ءَ گوشت: اے رۆچاں بازێنے جهد کن انت که اقتصاد ءَ جۆڑ کن انت، بلێن مئے دل ءَ نه لگتگ که کارے جۆڑ بیت، پچےکه په اقتصاد ءِ جۆڑ بیگ ءَ دو چیز هژدری انت؛ یکے اۆزار ءُ دۆمی سیاست ءُ رهبند؛ په هر رهبندے اول ءَ اۆزار ءُ وسی ئێں مردم ءُ پد ءَ جوانێن سیاست پکار انت. تاں وختےکه سیاستاں جۆڑ مه بےانت ءُ جوانێن رهبندے درگێجگ مه بیت ءُ پکارێں اۆزاراں هم تیار مه بےانت رۆزیگی ءُ دگه مشکلان جۆڑ نه بےانت. چهرگ ءَ کارے نه بیت، البت خدا کنت که کارے جۆڑ بیت تاں مردماں شه اے سکێن جاور ءَ رکّ انت.
🔹 ملک ءِ تها انتقادمنّی نێست
مولانا عبدالحمید تچکاتچک گوشت: ایران ءِ تها یک مشکلے هست که شه هما بادشاهی ءِ زمانگ ءَ منتگ که یک هاسێن پاٹی ءِ ملک ءِ واجه‌کارانی کر ءَ مچ بیت ءُ دگران نه هل ایت که نزیک بےانت. همے چیز سبب بوتگ که ملک ءِ واجه‌کاراں شه مردمانی درد ءُ مشکلاں سهی مه بے انت. مئے ملک ءِ تها کارمستراں شه انتقاد ءِ دێم ءَ جی انت ءُ کسے را که نگد کنت ءُ مردمانی مشکلان بیان کنت، پسند ئِے نه کن انت. اگاں بس یک پاٹی ءِ گپاں گۆش دارگ بےانت ءُ انتقاداں اُشکنگ مه بےانت گڑا اے ردێن ارادهانی سبب بیت.
مولانا عبدالحمید گوشت: ارمان که ملک ءِ تها انتقاداں منگ نه بےانت. اگاں کسی انتقاد کنت زۆرێں پاٹیاں پرایی گوانگ جن انت ءُ مکنے کن انت، اگاں پارلمان ءِ جهگیر هم انتقاد کنت گۆں زۆر ءُ هژم ءَ آماچ بیت. شه انتقاد ءِ دێم ءَ جِستن بازێن چٹی ءِ دار ایت. تاں وهدےکه انتقاد مه بیت ءُ مشکلاں بیان مه بےانت چۆن ملک اصلاح ءُ جوان بیت؟
🔹 آمید ءِ اێر دارگ ءُ بیان ءِ آزاتی شه ایران ءِ مردمانی بنیادی لۆٹاں انت که هچبر جهل نه یهینت
واجه ءَ سک سۆگه کرت: بیان ءُ ند ءُ رسانکدرانی آزاتی باز هژدری انت ءُ هچبر نبائد نادلگۆش بیت. اے آزاتیاں په ملک ءَ سک پکار انت ءُ کانود هم آوانی باروا اێر دارگ نه بوتگ. لهتێنے وتی دلے رنگ ءَ اے آزاتیانی دێم ءَ را گپتگ ءُ ملک ءُ حکومت ءُ دین ءَ را چٹی رسێنتگ.
🔹 کارمستراں پرۆش وارتگێں سیاستان ویل کن انت
دارالعلوم زاهدان ءِ سرمستر ءَ درشان کرت: منی سۆگه په کارمستراں اێش انت که پرۆش وارتگێں سیاستانی پد ءَ مه رو انت، پچےکه ابید شه پشۆمانی ءَ دگه آسراتے نه دار انت. گۆں نۆکێں سیاست ءُ گپءُتراں گۆں مردماں ملک ءَ راه بر ات. اێرادگرۆکانی گپان گۆش دار ات ءُ لۆٹان اش منّ ات. مردمانَ دلگۆش کن ات که اے مردم شمے دۆزواه انت.
واجه ءَ گێش کرت: شه مئے نێمگ ءَ شما دلجم به ات که ما وتی جندے سۆبانی پد ءَ نه اێں. نه جاگه ءُ حکومت ءِ پد ءَ اێں ءُ نه دنیایی سۆبانی، بلکه مردم ءُ ملکی سۆبانی رندگیر اێں. ان‌شاءالله مئے گپاں دورنگی نه انت ءُ نه لۆٹ اێں کسے ءِ حق پادمالی بیت.
🔹 تاں ساه منی ڈڈر ءِ تها بیت استمان ءِ سۆبان رندگیری کن آں
🔹 درّێن مردماں پرێشان مه بنت، پهکێن چیزاں الله ءِ دست ءَ انت
زاهدان ءِ آدێنگ ءِ امام ءَ سکّ سۆگه کرت: بلکێن مردمے بےانت که وتی آیۆکے سۆبانی پد ءَ بےانت، بلێن ما ملک ءِ دۆزواه اێں ءُ پهکێن پاٹیانی خیر ءَ لۆٹ اێں ءُ پهکان سۆگه کن اێں که مردمانی سۆبانی پکر ءَ بے انت. کارمسترانَ هم سۆگه کن اێں که گۆں مردمان نند انت. ما به اێں یا مه به اێں چیزے که هژدری انت که بیت دین ابراهیمی ءُ دین محمدی ءُ آمید انت که ماں ملک ءَ بیت. ما لۆٹ اێں که مردمانی دین ءُ دنیا آباد بیت. تاں ساه مئے ڈڈر ءِ تها بیت استمان ءِ دنیا ءُ آخرت ءِ وشبهتی ءَ لۆٹ اێں ءُ اے باروا شه هچ پاترپے نه ترس اێں.
مولانا عبدالحمید دێمتر ءَ گوشت: منی سۆگه به شما درّێن مردماں همێش انت که [منی امنیت ءِ باروا] هچ پرێشان مه به ات. پهکێن چیزاں الله ءِ دست ءَ انت. هرچی الله لۆٹ ایت هما بیت، تاں الله مه لۆٹ ایت نه بیت. دعا کن ات که دعا باز هژدری انت.